Jaguar Racing (Formula E)

**Jaguar TCS Racing** on brittiläinen Formula E -talli, joka on kilpaillut sarjassa kaudesta 2016–2017. Jaguar on sitoutunut sarjaan kauteen 2025–2026 asti. Tallin nimisponsorina on toiminut TCS marraskuusta 2021 alkaen.

Jaguar on sijoittunut toiseksi kausina 2020–2021 ja 2022–2023. Mitch Evans on ajanut tallissa sen ensimmäisestä kaudesta alkaen jokaisen kilpailun. Kauden 2024–2025 jälkeen talli on voittanut 22 osakilpailua. Evans ajoi tallin ensimmäisen palkintokorokesijoituksen ja voiton.

Kaudella 2025–2026 tallin kuljettajina ajavat uusiseelantilainen Mitch Evans ja portugalilainen António Félix da Costa. Tallipäällikkönä toimii brittiläinen Ian James.

## Historia
Jaguar Land Rover ilmoitti liittymisestään Formula E:n kolmannelle kaudelle joulukuussa 2015. Jaguar otti sarjassa Trulli GP:n paikan, joka jätti sarjan kesken toisen kauden. Tallin kilpakuljettajiksi nimettiin Adam Carroll ja Mitch Evans. Evans oli ajanut autoa ennen kauden alkua ajettavissa testeissä ja tehnyt nopealla sopeutumisellaan vaikutuksen talliin. Kiinalainen Ho-Pin Tung valittiin tallin varakuljettajaksi.

Jaguar yritti palkata ensimmäiseksi kuljettajakseen entisen Formula 1 -kuljettajan Anthony Davidsonin. Davidson ajoi samaan aikaan kestävyysautosarja WEC:ssä ja toimi Britanniassa kommentaattorina F1-kilpailuissa, eikä ollut käytettävissä. Kesällä 2016 talli ajoi 15 testipäivää, joissa kuljettajina olivat Carroll ja Alex Lynn. Toisesta kilpakuljettajan paikasta taistelivat Evansin kanssa Lynn ja Harry Tincknell, jotka osallistuivat ennen kauden alkua ajettuihin testeihin Donington Parkissa.

### 2016–2017

Ensimmäisestä kaudesta odotettiin Jaguarilla vaikeaa, koska muilla talleilla oli etuna kahden kauden kokemus rungosta, renkaista ja muista oleellisista asioista. Omista teknisistä ratkaisuistaan muilla talleilla oli kokemusta edelliseltä kaudelta. Kauden kolmessa ensimmäisessä kilpailussa talli ei saavuttanut pisteitä, vaikka Buenos Airesin kilpailussa Evans oli lähellä ensimmäisiä pisteitä. Aikarangaistus ja lopussa tehty energian säästäminen tiputtivat hänet pisteiden ulkopuolelle. Neljäs osakilpailu Méxicossa toi pisteitä, kun Evans oli neljäs ja Carroll kahdeksas. Evans joutui kilpailun lopussa kolariin, kun väistäessään edessään ollutta autoa Felix Rosenqvist ajoi hänen peräänsä. Evansin auto kesti törmäyksen, ja hän onnistui ajamaan maaliin. Kyseessä oli lopulta molempien kuljettajien koko kauden paras kilpailu.

Evans onnistui ajamaan pisteille vielä Monacossa, Pariisissa ja Montrealin ensimmäisessä kilpailussa. Hän ajoi Berliinin ensimmäisessä kilpailussa kilpailun nopeimman kierroksen, mutta keskeytti. Carroll ajoi pisteille enää New Yorkin ensimmäisessä kilpailussa. Jaguar oli tallien pisteissä kymmenes eli viimeinen. Kuljettajien sarjassa Evans oli 14. kerättyään 22 pistettä. Carroll oli 22. kerättyään viisi pistettä.

Tammikuussa 2017 Formula E pyysi Jaguaria antamaan Formula 1 -kuljettaja Felipe Massalle mahdollisuuden kokeilla Formula E -autoa. Jaguar hyväksyi pyynnön ja Massa testasi tallin autoa. Massa oli lopettamassa F1-uraansa, mutta päätti tehdä paluun kaudeksi 2017. Massa oli käynyt Jaguarin kanssa keskusteluja ennen kauden alkua, mutta sopimusta ei oltu tehty. Massa ilmoitti siirtymisestään Formula E -talli Venturille toukokuussa 2018.

Kauden päätteeksi tallipäällikkö James Barclay oli tyytyväinen siihen, miten talli kehittyi kauden aikana. Hänen mukaansa talli kehittyi kisavauhdissa eniten kaikista talleista. Barclayn mukaan Formula E on Jaguarille pitkän aikavälin projekti. Moottoriurheilujulkaisu *[[Motorsport.com]]* oli omassa arviossaan vakuuttunut tallin kehityksestä ensimmäisen kolmen osakilpailun jälkeen. Julkaisu kuvasi tallin alkukautta ”huolestuttavaksi” ja voimansiirtoa vanhentuneeksi. Kaudesta talli sai arvosanan 5/10.

### 2017–2018

Ennen kauden 2017–2018 alkua Jaguar ilmoitti aloittavansa oman kilpasarjan, Jaguar I-Pace eTrophyn. Siitä tuli Formula E:n ensimmäinen tukisarja, eli kilpailut ajettiin Formula E -kilpailujen kanssa. Sarjaan tuli 20 kuljettajaa, ja kaikki ajoivat samanlaisilla Jaguarin sähköautoilla. Jaguar vastasi autojen käytöstä. Sarja tuli osaksi kilpailuja kaudesta 2018–2019 alkaen.

Syyskuussa 2017 ilmoitettiin, että Evans jatkaa tallin kuljettajana. Hänen tallikaverikseen palkattiin sarjan ensimmäisen kauden mestari, brasilialainen Nelson Piquet nuorempi. Piquet siirtyi Jaguarille NEXTEV NIO:lta, jossa hän oli ajanut kolme kautta. Ho-Pin Tung jatkoi tallin varakuljettajana. Ennen Piquet’n sopimuksen julkistamista toimittaja Scott Mitchell arvioi Piquet’n palkkaamista yllättävänä, mutta erinomaisena liikkeenä. Piquet’n markkina-arvo oli laskenut NEXTEV:n heikkojen suoritusten vuoksi, ja Jaguar oli jo pidempään halunnut palkata hänet. Mitchell arvioi, että Jaguar olisi toisella kaudella paljon parempi kuin ensimmäisellä.

Kausi alkoi kahdella osakilpailulla Hongkongissa. Ensimmäisessä osakilpailussa Piquet sivusi tallin parasta sijoitusta oltuaan neljäs. Toisessa osakilpailussa Evans ajoi tallin historian ensimmäisen palkintokorokesijoituksen oltuaan kolmas. Evans tuli maaliin neljäntenä, mutta Daniel Abtin hylkäys nosti hänet kolmanneksi. Tallipäällikkö Barclayn mukaan kauden ensimmäinen kilpailuviikonloppu ylitti kaikki odotukset.

Kauden kolmessa ensimmäisessä kilpailussa Piquet oli ollut kahdesti neljäs ja ajoi Marrakechin kilpailussa nopeimman kierroksen. Hänen mukaansa Jaguar oli ollut kauden alussa paljon lähempänä kärkitalleja kuin he olivat uskoneet. Piquet ei osannut nimetä tiettyä kehityskohdetta, vaan uskoi, että auton jokaisella osa-alueella olisi pientä parannettavaa.

Santiagon osakilpailussa Piquet taisteli kolmannesta sijasta, mutta ajovirheen seurauksena hän menetti sijoituksia ja tuli maaliin lopulta kuudentena. Evans oli lopputuloksissa seitsemän.

Chilen jälkeen Méxicon kilpailussa Piquet oli jälleen neljäs ja Evans kuudes. Tämän jälkeen Piquet jäi pisteiden ulkopuolelle kuudessa peräkkäisessä kilpailussa. Näissä kuudessa kilpailussa Evans ajoi neljä kertaa pisteille.

Kauden seitsemännessä kilpailussa Pariisissa Evans taisteli omasta mielestään voitosta, mutta kilpailun lopussa tullut keltainen lippu pilasi hänen erilaisesta strategiastaan saaman edun. Evans oli kilpailussa parhaimmillaan toisena, mutta keltaiset liput ja liika energiankäyttö pudottivat hänet yhdeksänneksi. Evans joutui viimeiselle kierroksella hidastamaan paljon vauhtia, jotta energia riitti maaliin asti. Zürichin osakilpailussa Evans ajoi tallille sen historian ensimmäisen paalupaikan. Evans oli ryhmäaika-ajon nopein ja *Superpolen* nopein ennen Andre Lottereria. Itse kilpailussa Evans oli lopulta seitsemäs.

Toisesta kaudesta tuli Jaguarille parempi kuin ensimmäisestä. Se oli pisteissä kuudes kerättyään 119 pistettä. Evansin paras sijoitus oli kolmas Hongkongin toisessa osakilpailussa. Piquet oli parhaimmillaan kolmesti neljäs, mutta keskeytti kauden aikana viidesti. Kuljettajien pisteissä Evans oli seitsemäs (120 pistettä) ja Piquet yhdeksäs (51 pistettä). Kauden aikana Evans lähti kerran paalupaikalta ja Piquet ajoi kerran kilpailun nopeimman kierroksen.

#### Testit kauden aikana
Kauden tulokastestit ajettiin tammikuussa 2018 Marrakechin katuradalla Marokon osakilpailun jälkeen. Jaguarin autoja ajoivat brasilialainen Pietro Fittipaldi ja britti, entinen F1-kuljettaja Paul di Resta. Fittipaldi ajoi 60 kierrosta ja testien toiseksi nopeimman ajan, di Resta ajoi 61 kierrosta ja neljänneksi nopeimman ajan.

### 2018–2019

Syyskuussa 2018 vahvistettiin Evansin ja Piquet’n jatkavan kaudella 2018–2019. Tallipäällikkö Barclayn mukaan tallin tavoite oli olla jokaisessa kilpailussa pisteillä ja taistella kärkipaikoista. Evans kertoi, että jääminen viime kaudella palkintokorokesijoitusten ulkopuolelle turhautti ja paluu oli hänen suurin motivaattori.

Kaudella 2018–2019 siirryttiin toisen sukupolven autoihin. Jaguar oli neljän muun valmistajan kanssa testaamassa uutta autoa ensimmäistä kertaa maaliskuussa 2018 Monteblancon radalla Espanjassa. Testit oli jaettu kolmelle päivälle, ja ne toteutettiin pääosin yksityisinä, suljettujen ovien takana. Jaguarin autoa testeissä ajoi Piquet. Toiset suljetut testit ajettiin huhtikuussa 2018 Espanjassa, tällä kertaa Calafatin moottoriradalla. Jaguarin autoa toisessa testissä ajoi Mitch Evans. Kahden suljetun testin jälkeen valmistajat siirtyivät omiin, julkisiin testausohjelmiin.

Kautta edeltäneet kaksipäiväiset testit ajettiin Espanjassa Valencian radalla. Testeihin kiinnitettiin tavallista enemmän huomiota toisen sukupolven autojen myötä. Sääntömuutosten myötä kilpailujen pituudeksi tuli 45 minuuttia, johon testeissä keskityttiin. Evans ja Piquet ajoivat tallin autoja. Jaguar ajoi eniten kierroksia (442), mutta oli *Motorsport.comin* tekemässä vertailussa toiseksi hitain valmistaja, kun verrattiin useiden kierrosten aikojen keskiarvoja. Jaguarin vauhti kuitenkin parani jatkuvasti testien aikana. Testeihin vaikutti Evansin kokemat akkuongelmat, joiden korjaaminen vei kaksi tuntia testiajasta.

Toisen sukupolven autojen ensimmäinen kilpailu ajettiin Saudi-Arabiassa joulukuussa 2018. Evans oli kilpailussa neljäs ja Piquet kymmenes, eli molemmat toivat tallille pisteitä ensimmäisestä kilpailusta. Barclay totesi kilpailun olleen hyvä aloitus kaudelle huolimatta epäonnesta aika-ajoissa.

Tammikuussa 2019 Jaguar Racingin omistava Jaguar Land Rover ilmoitti vähentävänsä 4&nbsp;500 työpaikkaa kansainvälisistä toiminnoista. Barclay totesi, että talli on sitoutunut sarjaan pitkäaikaisesti eikä ilmoituksella ole vaikutusta tallin toimintaan. Vähennysten lisäksi Jaguar Land Rover ilmoitti uusista investoinneista sähköautojen tuotantoon Wolverhamptoniin ja Birminghamiin.

Kauden kuudessa ensimmäisessä kilpailussa Piquet oli kerännyt yhden pisteen ja keskeyttänyt kolme viimeisintä kilpailua. Sanyan osakilpailun jälkeen Piquet ja Jaguar ilmoittivat Piquet’n sopimuksen purkamisesta. Piquet myönsi olevansa pettynyt suorituksiinsa ja haluavansa keskittyä Brasilian vakioautosarjaan. Piquet’n seuraajaksi palkattiin Alex Lynn, joka oli aiemmin testannut Jaguarin autoa vuonna 2016. Lynn oli kilpaillut aiemmin DS Virginillä.

Kauden seuraavassa kilpailussa Roomassa Evans otti Jarguar Racingin ensimmäisen voiton. Se oli Jaguarin ensimmäinen voitto moottoriurheilussa sitten vuoden 1991. Seitsemän kilpailun jälkeen Evans oli kuljettajien pisteessä neljäntenä, neljä pistettä johtajasta. Hän oli ajanut pisteille jokaisessa seitsemässä osakilpailussa. Evans oli ottanut kärkipaikan André Lottererilta aggressiivisella ohituksella. Evans sai ohituksestaan varoituksen, muttei rangaistusta. Lotterer kommentoi kilpailun jälkeen, että Evansin ohitus oli ”hyvää kilvanajoa”. Evansin kauden alusta alkanut pisteputki katkesi Rooman jälkeen ajetussa Pariisin osakilpailussa.

Evans ajoi toiseksi kauden 11:nnessä kilpailussa Bernissä. Evans oli aika-ajoissa toinen Jean-Éric Vergne jälkeen. Bernin katurata oli kuitenkin kapea, ja Vergne esti Evansin ohitusyritykset. Radan *Attack Mode* oli sijoitettu pitkälle suoralle, joten sen aktivoimisesta ei koitunut aikatappiota eikä sillä ollut strategista merkitystä. Kilpailun jälkeen Evans korosti tämän merkitystä siinä, miksei onnistunut ohittamaan Vergnea. Evans ajoi toiseksi New Yorkissa, huolimatta siitä, että lähti kilpailuun ruudusta 13. Lynn ajoi kilpailussa toisena lähdettyään kolmantena, mutta joutui keskeyttämään teknisen ongelman vuoksi. Evansilla oli mahdollisuus vielä kuljettajien mestaruuteen ennen viimeistä kilpailua. Viimeisessä kilpailussa Evans jäi pisteiden ulkopuolelle ja mestaruuden voitti Vergne.

Jaguarille kausi oli heikompi kuin edellinen. Talli keräsi yhteensä 116 pistettä ja oli sarjassa seitsemäs. Kuljettajien pisteissä Evans oli viides kerättyään 105 pistettä. Hän hävisi mestaruuden voittaneelle Vergnelle 31 pistettä. Lynn keräsi seitsemässä ajamassaan kilpailussa kymmenen pistettä. Hänen paras sijoitus oli Bernissä ajettu seitsemäs sija. Piquet ajoi kuusi kilpailua, keräsi yhden pisteen ja oli 22. kuljettajien pisteissä. Talli ei ajanut kauden aikana yhtään nopeinta kierrosta eikä saavuttanut yhtään paalupaikkaa.

Kauden päätyttyä voittoa tavoittelematon The Climate Group järjestö ja Formula E antoivat Jaguarille *Climate Champion Award* -palkinnon. Palkinto tunnusti panostukset edistykselliseen taisteluun ilmastonmuutosta vastaan Formula E:ssä. Perusteluissa todettiin Jaguarin näyttävän konkreettista teknologian vientiä kilpailuista katuautoihin. Jaguar I-Pace mainittiin pioneerina puhtaasta, turvallisesta ja kestävästä tulevaisuudesta. I-Pacen pohjalta tehtyä kilpa-autoa käytettiin Jaguar I-Pace eTrophy -sarjassa.

#### Testit kauden aikana
Saudi-Arabian kilpailun järjestäjien pyynnöstä Formula E järjesti testit radalla kilpailun jälkeen. Tallit, jotka nimesivät naiskuljettajan testeihin, saivat ajattaa testeissä kahta autoa. Jaguar nimesi kuitenkin vain Evansin testeihin, joissa hän oli viidenneksi nopein.

Kauden tulokastestit järjestettiin Marokon osakilpailun jälkeen samalla radalla. Jaguarin autoja ajoivat Pietro Fittipaldi ja Harry Tincknell. Fittipaldi oli ajanut edellisen kauden testeissä, Ticknell oli ajanut Jaguarin autoa vuonna 2016. Fittipaldi ajoi testeissä 79 kierrosta ja Ticknell 69. Nopeimpia aikoja verrattaessa Fittipaldi oli 15:nneksi ja Ticknell 17:nneksi nopein.

Méxicon kilpailun jälkeisissä testeissä Evans keskittyi etsimään ratkaisua huonoon aika-ajovauhtiinsa. Piquet käytti testeissä uutta runkoa, koska talli ei saanut korjattua alkuperäistä kilpailussa sattuneen kolarin vuoksi. Piquet menetti ajoajastaan noin tunnin korjauksien vuoksi. Aikoja verrattaessa Evans oli seitsemäs ja Piquet 19:nneksi nopein.

### 2019–2020

Jaguar julkaisi Evansin jatkosopimuksen syyskuussa 2019. Jaguarin mukaan sopimus oli monivuotinen, Evans itse kuvasi sopimusta ”vuosi kerrallaan”. Evans uskoi, että talli oli kehittynyt edellisestä kaudesta ja kyseessä oli iso muutos edelliseen kauteen verrattuna. Evansin tallikaveriksi palkattiin britti James Calado, jolla ei ollut aiempaa kokemusta Formula E:stä. Calado oli ajanut toiseksi vuoden 2011 GP3-sarjassa ja kolmanneksi GP2-sarjassa vuonna 2013. Vuodesta 2014 hän oli kilpaillut WEC-sarjassa AF Corsen tallissa. Calado ei uskonut, että kuuden vuoden tauko formuloista olisi hänelle haitaksi, sillä Formula E poikkesi hänen mukaansa paljon muista avopyöräisistä. Vaikeimmiksi asioiksi hän uskoi energian säästämisen kilpailuissa ja uusien kilparatojen oppimisen. Caladolla oli sopimus samaan aikaan WEC-sarjaan ja hän tiesi ennen kauden alkua, että osallistuminen WEC-sarjan kilpailuihin oli ensisijaista. Tammikuussa 2020 Jaguar nimitti entisen kilpakuljettajansa Alex Lynnin tallin varakuljettajaksi.

Bird ja Evans ajoivat uuden auton ensimmäiset testit yksityisessä tilaisuudessa Abingdonin lentokentällä lokakuussa 2020. Ennen kauden alkua ajetut testit järjestettiin Valenciassa Valencia Circuitin radalla. Kolmipäiväisissä testeissä Jaguarin kuljettajat ajoivat yhteensä 334 kierrosta; Evans 163 ja Calado 171 kierrosta. Tallipäällikkö Barclay korosti testien tärkeyttä ja uskoi, että kolmipäiväisen testin jälkeen autoa pystytään kehittämään edelleen. Barclay oli tyytyväinen testeihin, mutta ei osannut verrata suorituskykyä kilpailuvauhdissa muihin talleihin. Evans ajoi koko testien viidenneksi nopeimman ajan ja oli *Motorsport.comin* vertailussa kymmenen nopeimman kuljettajan joukossa sekä aika-ajo- että kisavauhdissa. Sekä Evans että Calado kolaroivat testeissä kertaalleen.

Kausi alkoi kahdella osakilpailulla Saudi-Arabiassa. Ensimmäisessä kilpailussa Evans ajoi nopeimman kierroksen ja oli kymmenes, tuoden tallille kaksi pistettä. Calado oli aika-ajon viimeinen ja jäi kilpailussa pisteittä. Toisessa kilpailussa Calado nousi lähtöruudusta 21 seitsemänneksi ja keräsi kuusi pistettä. Evans taisteli alussa kärjessä, mutta kolaroi yrittäessään ohittaa Sam Birdia. Evans sai tilanteesta rangaistuksen ja jäi pisteittä. Kilpailun jälkeen Evans sanoi, ettei Bird jättänyt hänelle tarpeeksi tilaa – Birdin mielestä tilanne ei ollut kummankaan syytä, mutta uskoi, ettei Evansin olisi kannattanut yrittää ohitusta.

Kauden kolmannessa osakilpailussa Chilessä Evans ajoi paalupaikalle. Kilpailussa Evans johti 18 ensimmäistä kierrosta, mutta tuli maaliin neljäntenä. Evans nousi lopulta kolmanneksi, kun Nyck de Vries sai rangaistuksen. Evansin mukaan puutteelliset tiedot hänen ohjauspyörässään johtivat liikaan energiankulutukseen kilpailun alussa, mikä johti sijoituksien menetykseen kilpailun loppupuolella. Hän ei ollut tyytyväinen auton kilpailuvauhtiin ja uskoi, että tallilla oli edessään paljon töitä asian korjaamiseksi. Calado jäi aika-ajossa sijalle 18, mutta nousi kilpailussa kahdeksanneksi. Seuraavassa osakilpailussa Meksikossa Evans ajoi voittoon. Evans osui kilpailun ensimmäisessä mutkassa André Lottererin kanssa yhteen, mutta nousi kilpailun johtoon. Evans piti johdon itsellään koko kilpailun. Calado tuli maaliin yhdeksäntenä, mutta hänet hylättiin kilpailun jälkeen teknisen virheen vuoksi. Meksikon osakilpailun jälkeen Evans johti kuljettajien sarjaa.

Kauden viides kilpailu ajettiin Marokossa. Sarjaa johtanut Evans ei saanut aika-ajossa ajettu aikaa strategisen virheen vuoksi ja jäi viimeiseksi. Calado oli kymmenes, mikä oli selvästi hänen paras aika-ajosijoituksensa siihen mennessä. Kilpailussa Evans nousi 18 sijoitusta ja oli kilpailussa kuudes. Hän sai yhteensä yhdeksän pistettä ajettuaan lisäksi kilpailun nopeimman kierroksen. Calado jäi pisteiden ulkopuolelle kärsittyään ongelmista kilpailun toisella puoliskolla.

Loppuvuodesta 2019 alkanut koronaviruspandemia vaikutti Formula E:hen. Sanyan ePrix, joka piti ajaa maaliskuussa, päätettiin helmikuussa 2020 siirtää toiseen ajankohtaan pandemian vuoksi. Maaliskuun alussa Formula E ja FIA ilmoittivat, että sarja jää kahden kuukauden tauolle. Huhtikuussa FIA, Formula E ja tallit yhdessä päättivät lykätä uusien Gen2 Evo -autojen käyttöönottoa aina kaudelle 2021–2022. Muutoksen tavoitteena oli kerätä säästöjä koronapandemiasta kärsiville talleille. Valmistajille annettiin mahdollisuus tuoda uusi voimansiirto vain kerran seuraavan kahden vuoden aikana. Teknisten sääntöjen muutoksella pyrittiin tuomaan vakautta tallien talouteen ja puolittamaan autojen kehityskulut seuraavan kahden vuoden aikana.

Kesäkuussa 2020 Formula E ilmoitti, että kausi ajatetaan loppuun. Kauden viimeiset kuusi kilpailua järjestettiin yhdeksän päivän aikana Berliinissä Tempelhofin lentoaseman katuradalla elokuussa. Kilpailuissa käytettäisiin kolmea erilaista rataa. FIA oli hyväksynyt suunnitelman kauden jatkamisesta.

Toukokuussa 2020 Jaguar ilmoitti, että sen ylläpitämä Jaguar I-Pace eTrophy -kilpasarja loppuu kahden kauden jälkeen. Lopettamisen taustalla oli pandemian aiheuttama epävarmuus tulevaisuudesta.

Evans oli kuljettajien pisteissä toisena, kun kausi keskeytettiin. Kuudesta Berliinin kilpailusta Evans ajoi pisteille kolmessa. Calado jäi pisteiden ulkopuolelle ensimmäisessä neljässä kilpailussa, jonka jälkeen hänen tilalle tuli Tom Blomqvist. Blomqvist jäi pisteittä kahdessa ajamassaan kilpailussa. Calado ei voinut osallistua kahteen viimeiseen osakilpailuun, koska hänen piti osallistua WEC-sarjan harjoituksiin samaan aikaan Belgiassa. Jaguar oli aiemmin tehnyt Blomqvistin kanssa sopimuksen varakuljettajan roolista, kun Alex Lynn oli siirtynyt Mahindralle.

Kuljettajien pisteissä Evans oli lopulta seitsemäs kerättyään 71 pistettä. Calado oli pisteissä sijalla 19 kerättyään 10 pistettä. Blomqvist jäi sarjassa pisteittä ja oli tuloksissa sijalla 27. Tallien pisteissä Jaguar oli seitsemäs kerättyään yhteensä 81 pistettä.

#### Testit kauden aikana
Marokon kilpailun jälkeen ajetuissa testeissä Jaguarin autoja ajoivat W Seriesin mestari Jamie Chadwick ja Japanin F3-sarjan mestari Sacha Fenestraz. Fenestraz oli testien kymmenenneksi nopein (33 kierrosta) ja Chadwick 13:nneksi nopein (45 kierrosta).

### 2020–2021

Jaguar ilmoitti heinäkuussa 2020, että Sam Bird siirtyy talliin Caladon tilalle. Bird oli voittanut osakilpailun jokaisella Formula E -kaudella ja ajanut kaikki kaudet Virgin Racingissä. Samalla vahvistettiin, että Evans jatkaa tallissa. Helmikuussa 2021 tallin varakuljettajaksi nimettiin Sacha Fenestraz. Toiseksi vara- ja simulaatiokuskiksi nimettiin toukokuussa 2021 Tom Dillmann. Dillmann oli ajanut Formula E:ssä 23 osakilpailua ja toiminut aiemmin vastaavassa roolissa Techeetahilla. Talli kilpaili nimellä Jaguar Racing.

Kautta edeltäneet kolmipäiväiset testit ajettiin Valencia Circuitin radalla. Jaguarin kuljettajat ajoivat yhteensä 373 kierrosta, joista Bird ajoi 197 ja Evans 176. Tallipäällikkö Barclay oli tyytyväinen testeihin, joissa keskityttiin oppimaan uudesta autosta ja kehittämään sitä lisää ennen kauden alkua.

Kauden kaksi ensimmäistä kilpailua ajettiin Saudi-Arabiassa. Ensimmäisessä kilpailussa Evans oli kolmas ja Bird keskeytti. Toisessa kilpailussa Bird ajoi voittoon ja Evans keskeytti. Ensimmäisessä kilpailussa Bird taisteli kuudennesta sijasta, mutta kolari Alex Lynnin kanssa johti keskeytykseen. Kilpailun tuomaristo totesin Lynnin syylliseksi kolariin, ja hän sai seuraavaan kilpailuun kolmen lähtöruudun rangaistuksen. Kilpailun jälkeen Bird totesi, ettei Lynn jättänyt hänelle tarpeeksi tilaa hänen yrittäessään ohitusta.

Toisessa osakilpailussa Lynn kolaroi Mitch Evansin kanssa. Lynn yritti ohittaa mutkan 18 jälkeen Evansia, mutta jäikin radan seinän ja Evansin auton väliin. Lynnin auto nousi ilmaan ja liukui väärin päin aina seinään asti. Evans kuvaili kolaria ”lentokoneonnettomuudeksi”. Hän kertoi haastattelussa, että näki Lynnin auton lentävän oman autonsa yläpuolella. Evans nousi kolarin jälkeen autostaan ja meni tarkistamaan, oliko Lynn kunnossa. Lynn vietiin onnettomuuden jälkeen varmuuden vuoksi sairaalaan. Bird sen sijaan ajoi kilpailun voittoon ennen alankomaalaista Robin Frijnsia. Frijns johti kilpailua, mutta energiansäästön vuoksi Bird pystyi ohittamaan hänet ja voittamaan. Bird jatkoi Formula E:n ainoana kuljettajana, joka oli jokaisella kaudella pystynyt voittamaan osakilpailun.

Kauden kolmas ja neljäs osakilpailu ajettiin Italiassa. Evans oli ensimmäisessä kilpailussa kolmas ja ajoi nopeimman kierroksen, Bird oli toinen. Toisessa osakilpailussa Evans oli kuudes ja Bird keskeytti. Italian ensimmäinen kilpailu oli tallille ensimmäinen kerta, kun molemmat kuljettajat olivat samassa kilpailussa kolmen parhaan joukossa. Se oli Jaguarille ensimmäinen tuplapalkintokoroke yli 30 vuoteen. Neljän ajetun osakilpailun jälkeen Jaguar johti MM-sarjaa 17:llä pisteellä ennen Mercedestä. Kuljettajien MM-sarjassa Evans oli kerännyt 43 pistettä ja johti sarjaa. Bird oli sarjassa toisena neljä pistettä tallikaveriaan perässä.

Viides ja kuudes osakilpailu ajettiin Valenciassa. Ensimmäisessä kilpailussa Evans keskeytti ja Bird hylättiin. Toisessa kilpailussa Bird oli sijalla 14 ja Evans hänen jälkeensä sijalla 15.

Seitsemäs osakilpailu ajettiin Monacossa. Evans johti kilpailua vielä viimeisellä kierroksella, mutta jäi kolmanneksi. Hän hävisi toiseksi tulleelle Frijnsille 0,024 sekuntia. Bird oli kilpailussa seitsemäs.

Seuraavat kaksi kilpailua ajettiin Meksikossa. Evans ajoi molemmissa kilpailuissa pisteille oltuaan kahdeksas ja yhdeksäs. Bird sen sijaan jäi pisteittä molemmissa kilpailuissa. Meksikon jälkeen ajettiin kaksi osakilpailua Yhdysvaltojen New Yorkissa. Tällä kertaa Evans jäi pisteittä, mutta Bird oli ensimmäisessä kilpailussa yhdeksäs ja voitti toisen. New Yorkin viikonlopun jälkeen tallipäällikkö Barclay totesi, että Formula E:ssä on tärkeintä olla sisukas. Bird kolaroi ensimmäisen kilpailun harjoituksissa, ja auton runko piti rakentaa uudestaan. Hän lähti kilpailuun ruudusta 20 ja onnistui nousemaan yhdeksänneksi. Toisessa kilpailussa Jaguar saavutti aika-ajoissa lähtöruudut yksi ja kaksi. Birdin ajama paalupaikka oli tallille kauden ensimmäinen. Toisessa osakilpailussa Bird ajoi paalulta voittoon, mutta Evans rikkoi autonsa ajettuaan toisena. Jousituksen rikkoutuminen tiputti hänet pisteiden ulkopuolelle. Kahden New Yorkin kilpailun jälkeen Bird johti kuljettajien MM-sarjaa. Birdin voitto oli historiallinen, sillä se oli hänen kolmas voittonsa New Yorkissa. Hänestä tuli sarjan ensimmäinen kuljettaja, joka oli onnistunut voittamaan kolmesti samalla radalla.

Seuraavat kaksi osakilpailua ajettiin Lontoossa. Bird keskeytti molemmissa kilpailussa, mutta Evans ajoi toisessa osakilpailussa kolmanneksi. Ensimmäisessä hän jäi sijalle 14, mutta ajoi kilpailun nopeimman kierroksen. Lontoon kilpailut olivat Jaguarin ensimmäiset kotikilpailut moottoriurheilussa 17:ään vuoteen.

Kauden päätti kaksi osakilpailua Berliinissä. Evans ajoi ensimmäisessä kilpailussa kolmanneksi, mikä nosti hänet kuljettajien MM-sarjassa neljänneksi, viiden pisteen päähän johtajasta. Tallien MM-sarjassa Jaguar johti sarjaa ennen viimeistä osakilpailua. Viimeisessä osakilpailussa Bird ajoi seitsemänneksi, mutta Evans keskeytti. Evansin auto nytkähti lähdössä vain vähän eteenpäin ja MM-sarjassa toisena ollut Edoardo Mortara osui häneen. Mortara jouduttiin viemään kolarin jälkeen lisätutkimuksiin sairaalaan. Kilpailun jälkeen Evans kuvaili olevansa ”šokissa ja sanaton” sekä että häneen ”sattuu kaikilta osin emotionaalisesti” hävittyään mestaruuden lähtökolarissa.

Jaguar oli lopulta sarjassa toinen, häviten mestaruuden neljällä pisteellä Mercedekselle. Evans oli kuljettajien MM-sarjassa neljäs ja Bird kuudes. Evans oli viidesti kolmas, Bird voitti kahdesti ja oli kerran toinen. Kausi oli Jaguarin historian paras Formula E:ssä.

Kauden päätteeksi *Motorsport.com* listasi omat arvionsa kauden kymmenestä parhaasta kuljettajasta. Bird sijoitettiin arvioissa yhdeksänneksi. Arviossa korostettiin hänen siirtyneen Jaguarille voittamaan mestaruus, missä hän ei onnistunut. Onnistumisista korostettiin Saudi-Arabian voittoa sekä nousujohteista New Yorkin viikonloppua. Tallikaveri Evans arvioitiin samassa artikkelissa kauden parhaaksi kuljettajaksi. Evans ajoi kauden aikana viidesti palkintopallille, ja hän oli kauden tasaisin kuljettaja. Evans oli ennen viimeistä kilpailua suosikki mestariksi.

### 2021–2022

Ennen kautta 2021–2022 Mitch Evansin oltiin huhuttu jättävän tallin ja siirtyvän Porschelle. Elokuussa 2021 Evans teki monivuotisen jatkosopimuksen Jaguarin kanssa päättäen huhut. Toisena kuljettajana jatkoi Sam Bird. Tallin nimisponsoriksi tuli Tata Consultancy Services ja tallin nimeksi Jaguar TCS Racing. Tammikuussa 2022 Jaguar ilmoitti, että sen varakuljettajana jatkoi Tom Dillmann. Toiseksi varakuljettajaksi palkattiin Norman Nato, joka oli voittanut edellisen kauden päätöskilpailun.

Kautta edeltävät testit ajettiin Valenciassa. Jaguar ajoi yhteensä 434 kierrosta. Testeissä keskityttiin keräämään dataa auton kehittämiseksi sekä harjoiteltiin uutta aika-ajoformaattia ja varikkopysähdyksiä. Evans oli testien aika-ajoharjoituksien nopein. Tallipäällikkö James Barclay kuvasi viikkoa Valenciassa erittäin rakentavaksi.

Kauden avauskilpailu oli Saudi-Arabiassa ajettu Dirijjan ePrix. Molemmat kuljettajat ajoivat pisteille, kun Bird oli kuudes ja Evans kymmenes. Toinen osakilpailu oli sen sijaan huonompi, kun sekä Evans että Bird jäivät pisteiden ulkopuolelle. Evans sai kilpailun jälkeen vielä aikasakon, koska ei ollut aktivoinut molempia *Attack Modeja*. Kauden kolmannessa osakilpailussa Méxicossa Jaguarin kuljettajat jäivät pisteiden ulkopuolelle heikon energiahallinnan takia.

Kauden neljäs ja viides kilpailu ajettiin huhtikuussa Roomassa. Viikonloppu oli tallille menestykäs, kun Evans voitti molemmat kilpailut. Ensimmäisen kilpailun aika-ajot olivat Jaguarille epäonnistuneet, sillä Evans lähti ruudusta yhdeksän ja Bird 13:nnesta ruudusta. Monivaiheisessa kilpailussa Evans onnistui kuitenkin sekä strategiassa että energianhallinnassa ja voitti. Bird nousi viidenneksi. Toisissa aika-ajoissa Jaguarit olivat neljäs ja viides. Evansin strategia oli epäonnistua turva-autojen vuoksi, mutta hän onnistui nousemaan voittoon. Bird keskeytti eikä saanut pisteitä. Viiden kilpailun jälkeen Jaguar oli tallien pisteissä viides. Ensimmäisestä kolmesta kilpailusta talli oli kerännyt vain 13 pistettä, mutta Roomasta tuloksena oli 60 pistettä.

Monacossa ajettiin huhtikuun lopussa. Evans ajoi paalupaikalle ja johti kilpailua ensimmäisen kolmanneksen. Evans oli kilpailussa toinen, häviten jälleen aikaa energianhallinnan vuoksi. Bird jäi pisteittä keskeytettyään. Evans kertoi olleensa yllättynyt, miten paljon energiaa hän oli kilpailun alussa käyttänyt muihin verrattuna. Vaikka Evans oli ajanut säästeliäästi alussa, oli johtoasemassa ajaminen kuluttanut huomattavasti enemmän energiaa kuin hän oli olettanut.

Berliinissä ajettiin kaksi osakilpailua. Ensimmäisessä kilpailussa molemmat Jaguarit säästivät energiaa alussa, jotta pystyisivät olemaan aggressiivisia lopussa. Strategia tuotti tulosta, kun Evans oli viides ja Bird seitsemäs. Toisessa kilpailussa Jaguarin tulos oli huomattavasti heikompi, kun Evans oli kymmenes ja Bird 11:s. Kesäkuun alussa ajettiin ensimmäistä kertaa Jakaran ePrix. Evans voitti taisteltuaan Jean-Éric Vergnea vastaan. Bird ajoi pisteille oltuaan kymmenes. Marrakechissa Evans ajoi palkintokorokkeelle, ollen kolmas. Bird onnistui ajamaan pisteille, ja oli yhdeksäs.

New Yorkin viikonloppu sisälsi kaksi kilpailua. Ensimmäinen kilpailu jouduttiin keskeyttämään, kun sade yllätti kuljettajat ja monet ajoivat radalta ulos. Evans oli mukana kolaroinnissa ensimmäisellä kierroksella. Sateen ja ulosajojen myötä hän nousi kolmanneksi, mutta kilpailun keskeytys mitätöi hänen nousunsa. Evans oli lopputuloksissa 11. ja Bird seitsemäs. Toisessa kilpailussa Evans oli kolmas taisteltuaan rajusti Nyck de Vriesin ja Alexander Simsin kanssa. Evans oli ajaa ulos, kun hän jarruttaessaan osui radassa olleeseen kuoppaan. Bird nousi 16:nnesta lähtöruudusta viidenneksi. Jaguar oli tallien sarjassa neljäs, kerättyään 186 pistettä.

Jaguarin kotikilpailu Lontoossa alkoi vaikeasti. Evans lähti kilpailuun 14:nnestä ruudusta, mutta onnistui nousemaan viidenneksi. Bird joutui keskeyttämään heti ensimmäisessä mutkassa. Lontoon toisessa kilpailussa Evans oli neljäntenä, kunnes joutui keskeyttämään teknisen ongelman vuoksi aivan lopussa. Bird sen sijaan onnistui ajamaan pisteille. Keskeytys oli iso kolaus Evansin mestaruushaaveile, sillä hän jäi sarjaa johtaneesta Stoffel Vandoornesta 36 pisteen päähän. Kilpailun jälkeen keskeytyksen syyksi paljastui jarruongelmat, jotka johtivat teknisiin ongelmiin. Lontoon kilpailujen jälkeen paljastui, että Bird oli ajanut Lontoossa murtuneen käden kanssa. Vamma oli tullut toisessa kilpailussa. Vamma oli niin vakava, ettei Bird pystynyt osallistumaan kauden päättävään Soulin viikonloppuun. Birdin tilalla ajoi Jaguarin varakuljettaja Norman Nato. Soulissa Birdille olisi tullut täyteen 100 Formula E -kilpailua.

Kausi päättyi elokuussa Soulissa ajettuihin kahteen osakilpailuun. Evans onnistui voittamaan kilpailun ja oli edelleen mukana mestaruustaistossa, nyt 21 pistettä Vandoornea perässä. Nato jäi kilpailussa viimeiseksi, ja hän aiheutti kilpailun keskeytymisen ajettuaan seinään. Evansin mestaruusjahti vaikeutui aika-ajoissa, kun hän jäi ruutuun 13. Evans onnistui nousemaan, mutta seitsemäs sija ei riittänyt mestaruuteen. Nato oli 14. eikä tuonut tallille pisteitä. Evans oli lopulta kuljettajien MM-sarjassa toinen. Tallien mestaruuden voitti Mercedes-EQ. Jaguar keräsi yhteensä 231 pistettä ja oli neljäs. Soulin jälkeen Evans totesi, että sekä hänen että Jaguarin heikkous oli tasaisuuden puute kauden aikana. Auto oli nopea joillakin radoilla, mutta joillakin radoilla heillä ei ollut mahdollisuuksia menestyä.

### 2022–2023

Jaguar oli solminut helmikussa 2022 sopimuksen voimansiirron tuottamisesta Envision Racingille, josta tuli Jaguarin asiakastalli. Monivuotisen sopimuksen myötä Jaguar valmistaa ja toimittaa Envisionille korkeajännitesähkömoottoreita, invertterit, voimansiirron, jäähdytysjärjestelmän, koteloinnit ja jousituksen.

Kausi 2022–2023 merkitsi Formula E:n kolmannen sukupolven alkua, kun uudet Formula E Gen3 autot tulivat käyttöön. Evans ja Bird jatkoivat tallin kuljettajina. Testi- ja varakuljettajiksi nimettiin Joel Eriksson ja Tom Dillmann.

Lokakuussa Bird ajoi uuden auton testeissä ison kolarin, jossa auto vahingoittui pahoin. Onnettomuus tapahtui Espanjassa Circuit de Calafatin radalla, jossa Jaguar oli testaamassa yksin. Bird jouduttiin auttomaan ulos autosta radan turvahenkilöstön ja tallin henkilöstön avulla, mutta hän ei loukkaantunut vakavasti. Kautta edeltäneet viralliset testit ajettiin joulukuussa 2022 Valenciassa Circuit Ricardo Tormossa. Seitsemän testisession aikana Bird ajoi 201 kierrosta ja Evans 178. Envisionin kuljettajat ajoivat yhteensä 273 kierrosta, joten kokonaiskierrosmäärä Jaguarin voimansiirrolle oli 652 kierrosta. Bird ajoi koko testien yhden päivän kierrosmääräennätyksen, kun hän viimeisessä sessiossa kiersi radan 54 kertaa. Jaguar joutui viimeisenä testipäivänä keskeyttämään hetkeksi omat harjoituksensa, koska Envisionin Sébastien Buemi ei pystynyt teknisen vian vuoksi pysäyttämään autoaan. Jarruista oli tullut keskeinen huolenaihe ennen kauden alkua, ja Motorsport.comin mukaan se oli keskeinen ongelma Jaguarilla. Kolmannen sukupolven autoissa ei ollut lainkaan takajarruja, mikä tarkoitti ohjelmistokehittäjille ylimääräistä työtä. *Motorsport.comin* mukaan Valencian testit olivat vaikeat Jaguarille ja ennakoi tallille vaikeaa kautta. Bird kuitenkin kertoi, että auto oli luonteeltaan hyvä eikä testien tarkoitus ollut olla nopein auto.

Kausi alkoi Méxicossa. Bird kärsi ongelmista koko viikonlopun ja keskeytti vetoakselin rikkoontumiseen. Evans ajoi kahdeksanneksi. Dirijjan ePrix oli Birdin sadas ePrix. Hän johti 23 kierrosta ja oli kolmas. Evans oli mukana kolarissa ensimmäisellä kierroksella ja tuli maaliin kahdeksantena. Viiden sekunin aikarangaistus kolarin aiheuttamista tiputti hänet kymmenneksi. Dirijjan toisessa kilpailussa Bird ajoi nopeimman kierroksen ja tuli maaliin neljäntenä. Evans työnsi maalisuoralla McLarenin Jake Hughesin maaliviivan yli, mikä hidasti häntä niin paljon, että Buemi onnistui ohittamaan hänet. Evans oli ajanut pisteille kaikissa kilpailussa. Jaguar oli tallien sarjassa viides ja kuljettajien sarjassa Bird oli neljäs ja Evans yhdeksäs.

Hyderabadissa Evans onnistui ajamaan paalupaikalla. Molemmat Jaguarit keskeyttivät, kun Bird teki jarrutuksessa virheen ja kolaroi Evansin kanssa. Tallipäällikkö James Barclay kertoi Birdin pyytäneen anteeksi sekä Evansilta että koko tallilta. Bird myönsi virheensä ja Evans kutsui kautta ”haasteelliseksi”. Kapkaupungin aika-ajoissa Bird ajoi seinään eikä pystynyt osallistumaan kilpailuun. Evans oli kilpailussa 11. eikä saanut pisteitä. Jaguar tippui tallien sarjassa kuudenneksi. São Paulossa Jaguarin voimansiirto otti kolmoisvoiton: Evans voitti, Envision Racingin Cassidy oli toinen ja Bird kolmas. Hyvä suoritus nosti Jaguarin sarjassa kolmanneksi. Evans uskoi, että vaikeat ajat olivat jääneet taakse, mutta Bird oli pettynyt jäätyään kolmanneksi.

Berliinissä Jaguar ajoi historiansa ensimmäiseen kaksoisvoittoon Formula E:ssä. Evans ajoi toiseen peräkkäiseen voittoonsa ja Bird oli toinen. Berliinin toisessa kilpailussa Evans oli neljäs. Bird joutui osalliseksi kolariin ja joutui vaihtamaan uuden etusiiven, mikä tiputti hänet 19:nneksi lopputuloksissa. Jaguar oli pisteissä kolmantena Berliinin viikonlopun jälkeen.

Monacossa Evans ajoi toiseksi ja Bird kymmenenneksi. Bird kuitenkin putosi pisteiltä saatuaan rangaistuksen kolarin aiheuttamisesta. Toiseksi viimeisellä kierroksella Bird yritti ohittaa Nico Mülleria, mutta Bird osui Müllerin autoon, joka sinkoutui kontaktin seurauksena seinään. Jakartassa Jaguar kuskit osuivat jälleen yhteen, kun Bird osui Evansin auton perään. Evans pyörähti ja osui seinään, joutuen keskeyttämään. Myöhemmin Bird taisteli René Rastia vastaan, mikä päättyi Birdin pyörähtämiseen. Bird tuli maaliin sijalla 21. Jaguar aloitti sisäisen tutkinnan toisesta tallikaverien välisestä kolarista. Tallipääkkö Barclay totesi, ettei kolarointi ollut hyvä päätös päivälle. Barclay sanoi, että talli käsittelee asian sisäisesti ja liikkuu sen jälkeen eteenpäin. Toisessa Jakartan kilpailussa Evans ajoi neljättä kertaa palkintokorokkeelle oltuaan kolmas. Bird ei osallistunut lainkaan teknisen ongelman vuoksi, mikä huomattiin lähtöruudukossa.

Portlandissa Evans onnistui nousemaan neljänneksi ja ajamaan nopeimman kierroksen. Bird ajoi maaliin seitsemäntenä, mutta kilpailun jälkeinen rangaistus pudotti hänet pisteiltä. Rooman ensimmäisessä kilpailussa Evans sai maksimipisteet, kun hän ajoi paalupaikalle, voitti ja ajoi nopeimman kierroksen. Bird menetti autonsa hallinnan nopeassa osassa rataa ja osui voimakkaasti seinään. Tästä syntyi ketjureaktio, jossa moni kuljettaja joutui onnettomuuteen. Edoardo Mortara ajoi täydellä nopeudella Birdin autoa päin sen jälkeen, kun Birdin auto oli pysähtynyt keskelle rataa. *E-formula.news* -julkaisun toimittaja Timo Pape kuvasi joukkokolaria ”Formula E:n historian vakavimmaksi onnettomuudeksi”, mutta kukaan ei loukkaantunut vakavasti. Toisessa kilpailussa Bird ajoi kolmanneksi. Toisella kierroksella Evans teki virheen jarrutuksessa ja osui Nick Cassidyyn, jolloin Evansin auto nousi Cassidyn auton päälle. Kumpikaan kuljettaja ei loukkaantunut, mutta Evans joutui keskeyttämään. Ennen viimeistä kilpailuviikonloppua Evans oli kuljettajien pisteissä kolmas ja Bird yhdeksäs. Tallien pisteissä Jaguar oli kolmantena.

Kausi 2022–2023 päättyi Lontoon viikonloppuun. Evans ajoi paalupaikalle, mutta Rooman kilpailuista saatu rangaistus pudotti hänet kuudenteen lähtöruutuun. Evans ajoi voittoon, mutta maailmanmestaruuden varmisti toiseksi ajanut Jake Dennis. Bird oli neljäs. Tallien pisteissä Jaguar ja Envision johtivat tasapisteillä sarjaa. Voitto oli Jaguarin ensimmäinen kotikilpailussa. Viimeisen kilpailun aika-ajoissa nopein oli Envisionin Cassidy ennen Evansia. Paalupaikasta saadut kolme pistettä nostivat Envisionin tallien sarjan johtoon. Evans oli toinen ja Bird seitsemäs. Envisionin Cassidy voitti ja Buemi oli kuudes, mikä varmisti Envisionille tallien maailmanmestaruuteen. Jaguar oli tallien sarjan toinen. Kuljettajien sarjassa Evans oli kolmas ja Bird kahdeksas. Sekä Jaguar että Evans tekivät omat yhden kauden piste-ennätykset. Kilpailu oli Sam Birdin 44. ja viimeinen Jaguarilla, sillä hänen sopimustaan ei jatkettu seuraavalle kaudelle.

Kauden päättäneellä gaalaillallisella Jaguar sai *Social Content of the Year* -palkinnon dokumentistaan ''The All-Electric Journey to the Berlin E-Prix''. Evans sai palkinnon ajettuaan kauden aikana eniten paalupaikkoja. Media-arvioissa nostettiin esiin Evansin suoriutumista kauden aikana: *The Racen* mukaan hän oli kauden kolmanneksi paras kuljettaja, ja samaan arvioon päätyi *[[Motorsport.com]]* omassa artikkelissaan. Evansista tuli sarjan viides vähintään kymmennen kilpailua voittanut kuljettaja. Näistä viidestä Evans on ainoa, joka on ajanut voittonsa samassa tallissa.

*[[Autosport]]in* toimittajan Didier Laurentin mukaan Porschen ja Jaguarin voimansiirrot olivat ylivoimaisia muihin verrattuna. Kulukatosta huolimatta Laurent uskoi, että Porsche ja Jaguar olivat resurssiensa ansiosta etulyöntiasemassa muihin.

#### Testit kauden aikana
Berliinin osakilpailun jälkeen radalla ajettiin tulokastestit. Jaguarin autoja ajoivat DTM-sarjan mestari Sheldon van der Linde ja Mitch Evansin veli Simon Evans. Van der Linde keskeytti testit ajettuaan ulos. Testien ensimmäisessä sessiossa van der Linde ajoi nopeimman ajan, mutta Evans oli toiseksi hitain. Van der Linde ajoi 67 kierrosta ja Evans 47. Toisessa sessiossa van der Linde ajoi 23 ja Evans 56 kierrosta. Van der Linde oli 16:nneksi nopein ja Evans session hitain. Koko harjoituksia katsoessa van der Linde oli viidenneksi nopein ja Evans toiseksi hitain; van der Linde jäi nopeimmasta kierrosajasta 0,3 sekuntia ja Evans 1,6 sekuntia.

Rooman osakilpailun yhteydessä ajettiin tulokaskuskien harjoitukset. Jaguarin autoa ajoi van der Linde. Hän oli harjoituksen toiseksi nopein Maseratin Felipe Drugovichin jälkeen, ja ajoi 14 kierrosta.

### 2023–2024
Heti edellisen kauden päätyttyä Jaguar ilmoitti tehneensä monivuotisen jatkosopimuksen Evansin kanssa. Evansin ja Jaguarin yhteistyöstä on tullut Formula E:n pitkäaikaisin. Kaudeksi Kausi 2023–2024 Jaguar palkkasi toiseksi kuljettajakseen uusiseelantilaisen Nick Cassidyn, joka korvasi tallissa britti Sam Birdin. Cassidy oli edellisellä kaudella ajanut Jaguarin asiakastalli Envision Racingilla ja tullut MM-sarjan toiseksi ennen Evansia.

## Tulevaisuus
Heinäkuussa 2021 Jaguar Land Rover (JLR) ilmoitti virallisesti, että se sitoutuu valmistajana Formula E:n kolmannen sukupolven aikakaudelle. Ilmoituksen myötä Jaguar Racing kilpailee sarjassa vähintään kauteen 2025–2026 asti. JLR:n toimitusjohtaja Thierry Bolloré kuvaili kolmatta sukupolvea ”uudeksi jännittäväksi ajaksi täyssähköisten maailmanmestaruudesta”. Hänen mukaansa Formula E on täydellinen ympäristö testata, suunnitella, kehittää ja tehdä yhteistyötä kestävien ratkaisujen parissa. Formula E:ssä jatkaminen on osa Jaguarin tavoitetta tulla täysin sähköiseksi luksusbrändiksi vuoteen 2025 mennessä. Jaguar Racingin tavoitteena on auttaa Jaguar Land Roveria kehittämään uusia kestäviä teknologioita sekä päästä sen asettamiin ympäristötavoitteisiin.

## Autot
Formula E:ssä autojen muokkaaminen on rajoitettua. Jokainen talli käyttää samanlaisia runkoja, mutta tiettyjä komponentteja saa kehittää itse.

Jaguarin ensimmäisen auton nimeksi tuli **Jaguar I-Type 1**, ja talli aloitti sen testaamisen toukokuussa 2016. Sen runkona oli ensimmäisen sukupolven auto. Tallilla oli aluksi ongelmia varsinkin voimansiirron ylikuumenemisen ja auton painon kanssa. Auto julkaistiin virallisesti syyskuussa 2016. Auton huippunopeus oli rajoitettu 225,3&nbsp;km/h ja sen teho oli&nbsp;200 kW. Autolla ajettiin kaudella 2016–2017.

**Jaguar I-Type 2** julkaistiin syyskuussa 2017, ja sillä Jaguar kilpaili kaudella 2017–2018. Auton kiihtyvyys nollasta sataan oli alle 3 sekuntia. Auton huippunopeus oli rajoitettu 225,3&nbsp;km/h ja sen teho oli 200&nbsp;kW.

**Jaguar I-Type 3** julkaistiin syyskuussa 2018 Lontoon Desing Museumissa syyskuussa 2018. Autossa oli nyt ensimmäistä kertaa tallin kokonaan itse valmistama voimansiirto sekä yli 800 uutta osaa. Kaudella 2018–2019 sarjassa siirryttiin toisen sukupolven autojen käyttämiseen. Auton huippunopeus oli 250km/h ja sen akkukapasiteetti oli 52 kWh. Teho oli noussut 250 kW:hen. Autolla ajettiin kaudella 2018–2019.

**Jaguar I-Type 4** julkistettiin 2. lokakuuta 2019 Gaydonin kylässä Warwickshiressä. Autossa oli kokonaan uusi voimansiirto, vaihdelaatikko, vaihtosuuntaaja, takajousitus ja iskunvaimennus. Uudet osat auttoivat säästämään painoa ja parantamaan ohjaavuutta ja suorituskykyä. Samalla talli ilmoitti, että se oli tehnyt sponsorointisopimukset Castrolin, Lego Groupin ja Scalextricin kanssa. Autolla ajettiin kaudella 2019–2020. Huippunopeus oli 280km/h, mutta akun kapasitettiin ja teho olivat pysyneet samana viime vuoden malliin verrattuna.

**Jaguar I-Type 5** julkistettiin virallisesti marraskuussa 2020. Autossa oli uusi, itse kehitetty voimansiirto ja Jaguar Land Roverin kehittämä, kestävästä ja ympäristöä säästävästä materiaalista tehty istuin. Jousitus ja tallin itse kehittämä vaihtosuuntaaja olivat uusia komponentteja. Autolla ajettiin kausina 2020–2021 ja 2021–2022. Kaudeksi 2021–2022 auton ulkoasua päivitettiin ja ohjelmistoa kehitettiin paremman energiahallinnan saavuttamiseksi. Tavoitteena oli tehdä autosta nopeampi ja tehokkaampi..

**Jaguar I-Type 6** julkaistiin marraskuussa 2022, ja se oli tallin ensimmäinen kolmannen sukupolven auto. Sillä ajettiin kausi 2022–2023. Uusi sukupolvi tarkoitti valtavaa hypähdystä tekniikassa. Uusien autojen huippunopeus oli 320&nbsp;km/h, ne olivat 60 kilogrammaa edeltäjiänsä kevyempiä ja kilpailun aikana käytetystä energiasta 40 prosenttia tuli talteenotetusta energiasta. Jaguarin autoissa oli epäsymmenterinen kuviointi, sillä kahden auton maalaukset olivat toistensa peilikuvia. I-Type 6 voitti miestenlehti ''GQ:n'' vuoden e-urheiluautopalkinnon ().

## Talous
Tallin ensimmäiseksi nimisponsoriksi tuli 2016 kolmivuotisella sopimuksella Panasonic, ja sopimuksen arvo oli 16 miljoonaa puntaa. Kaudeksi 2021–22 tallin nimisponsoriksi tuli Tata Consultancy Services ja tallin nimeksi Jaguar TCS Racing. Kaudella 2022–2023 tallin sponsoreina olivat TCS:n lisäksi Wolfspeed, Dow, Castrol, OpenText, Alpinestars ja AERO.

Aiempia sponsoreita on ollut esimerkiksi GKN, Viessmann ja Lego Group.

Vuonna 2016 Gorillaz-virtuaaliyhtyeen kitaristi Noodle toimi Jaguarin kansainvälisenä lähettiläänä.

## Tulokset kilpailuittain

* Kausi käynnissä. **Lihavointi** = Paalupaikka. *Kursivointi* = Nopein kierros. G Nopein aika ryhmäaika-ajossa, josta lisäpiste.

### Saavutukset

## Kilpakuljettajat
* **[[Mitch Evans]]** (2016–)
* Adam Carroll (2016–2017)
* Nelson Piquet Jr. (2017–2019)
* Alex Lynn (2019)
* James Calado (2019–2020)
* Tom Blomqvist (2020)
* Sam Bird (2021–2023)
* Norman Nato (2022)
* **[[Nick Cassidy]]** (2024–)

## Lähteet